—

Radi uvrštenja triju novih sorti i proširenja zaštite na smeđu rižu sljedeći stavak iz odjeljaka Opisa proizvoda u specifikaciji proizvoda (odjeljak B) i jedinstvenom dokumentu (točka 3.2.): „Bijela riža sorti ‚Bahia’, ‚Tebre’, ‚Gleva’, ‚Fonsa’, ‚Bomba’ i ‚Montsianell’ vrste Oryza sativa L., usklađena s tržišnim standardom klase ‚ekstra’.” zamjenjuje se sljedećim: „Bijela i smeđa riža sorti ‚Bahia’, ‚Tebre’, ‚Gleva’, ‚Fonsa’, ‚Bomba’, ‚Montsianell’, ‚JSendra’, ‚Guara’ i ‚Olesa’ vrste Oryza sativa L., koje se uzgajaju primjenom klasičnih ili organskih metoda uzgoja (ili u drugim održivim sustavima proizvodnje koje priznaje vlada). Bijela riža mora biti usklađena s tržišnim standardom klase ‚ekstra’, a smeđa riža (tj. oljuštena riža) mora biti usklađena s jedinim tržišnim standardom koji postoji za smeđu rižu.” Zbog uvrštenja ovih triju novih sorti riže treba prilagoditi i ostale dijelove u odjeljcima Opisa proizvoda (odjeljak B specifikacije proizvoda i točka 3.2. jedinstvenog dokumenta). Sljedeći tekst: „Sorte ‚Bahia’, ‚Tebre’, ‚Fonsa’, ‚Montsianell’ i ‚Gleva’ imaju vrlo slične karakteristike. Iako u načinu njihova uzgoja postoje manje razlike, u konačnom proizvodu nema većih razlika.” zamjenjuje se sljedećim: „Sve sorte obuhvaćene ovim ZOI-jem podvrste su japonica. Gotovo sve (‚Bahia’, ‚Tebre’, ‚Fonsa’, ‚Montsianell’, ‚Gleva’, ‚JSendra’ i ‚Guara’) imaju vrlo slične karakteristike. Iako u načinu njihova uzgoja postoje manje razlike, u konačnom proizvodu nema većih razlika.” Sljedeći tekst: „Iako se sorta ‚Bomba’ od ostalih razlikuje po načinu uzgoja i samoj riži, uvrštava se u specifikaciju proizvoda zbog svoje kvalitete i zbog toga što je tradicionalna sorta na području delte rijeke Ebro.” zamjenjuje se sljedećim: „Iako se sorta ‚Bomba’ od ostalih razlikuje po načinu uzgoja i samoj riži, uvrštava se u specifikaciju proizvoda zbog svoje kvalitete i zbog toga što je tradicionalna sorta na području delte rijeke Ebro.” Nekuhana zrna sorte „Olesa” izgledom se uvelike razlikuju od zrna ostalih sorti obuhvaćenih ovim ZOI-jem, ali ova sorta, koja potječe s određenog zemljopisnog područja, u kuhinji daje slične rezultate kao sorta „Bomba”.” Sljedeći tekst: „Ove sorte imaju visoku koncentraciju škroba u sredini zrna, koje je zbog toga kredastobijele boje, a na španjolskom se opisuje kao ‚perlado’ ili ‚biserno’. Zbog toga riža za vrijeme kuhanja apsorbira okuse i boje ostalih sastojaka iz recepta.” zamjenjuje se sljedećim: „Ove sorte imaju dovoljno visok udio amiloze, te stoga riža za vrijeme kuhanja može ispravno apsorbirati okuse i boje ostalih sastojaka iz recepta.” Sljedeći tekst: „Sve ove sorte poznate su po tome što se ravnomjerno kuhaju i što su im zrna ujednačena. Idealne su za lokalna jela s rižom u toj regiji jer za razliku od ostalih vrsta, kao što je riža dugog zrna, apsorbiraju velik dio okusa.” zamjenjuje se sljedećim: „Sve su poznate po tome što se ravnomjerno kuhaju i što su im zrna ujednačena nakon kuhanja. Idealne su za lokalna jela s rižom u toj regiji jer za razliku od ostalih vrsta, kao što je većina sorti dugog zrna, apsorbiraju velik dio okusa. Iako je ‚Olesa’ sorta dugog zrna, u kuhinji daje slične rezultate kao ostale sorte obuhvaćene ovim ZOI-jem.” Zbog uvrštenja smeđe riže, koja je obuhvaćena drukčijim tržišnim standardom, kako je objašnjeno u Opisu proizvoda (odjeljak B1, Definicija proizvoda, specifikacije proizvoda i točka 3.2. jedinstvenog dokumenta), treba prilagoditi i sljedeći stavak iz odjeljaka Opisa proizvoda (odjeljak B specifikacije proizvoda i točka 3.2. jedinstvenog dokumenta): „Kad se otpremaju radi stavljanja na tržište, sve sorte zaštićene ZOI-jem ‚Arroz del Delta del Ebro’ moraju biti usklađene s tržišnim standardom klase ‚ekstra’, a zrna moraju biti zdrava i bez gljivica, truleži, insekata, parazita i vanjskih mirisa i/ili okusa.” Zamjenjuje se sljedećim: „Kad se otpremaju radi stavljanja na tržište, sve sorte zaštićene ZOI-jem ‚Arroz del Delta del Ebro’ moraju biti usklađene s relevantnim tržišnim standardom, a zrna moraju biti zdrava i bez gljivica, truleži, insekata, parazita i vanjskih mirisa i/ili okusa.” Razlozi za uvrštenje smeđe riže: od smeđe riže (nazvana i „cargo” ili „oljuštena” riža) radi se bijela riža koja je dosad bila jedina vrsta zaštićena ovim ZOI-jem. Smeđa riža sastoji se od zrelih zrna riže kojima je uklonjena ljuska, nakon čega je ostao sloj posija, koji riži daje boju. Odluka o dodavanju smeđe riže vrstama koje obuhvaća ZOI „Arroz del Delta del Ebro” donesena je radi prilagodbe promjenjivim navikama potrošača, odnosno rastućoj potražnji za tom vrstom proizvoda. Razlozi za uvrštenje novih sorti: već obuhvaćenim sortama („Bahia”, „Tebre”, „Fonsa”, „Bomba”, „Montsianell” i „Gleva”) dodaju se nove sorte riže („JSendra”, „Guara” i „Olesa”), koje se mogu najbolje prilagoditi močvarnom tlu delte rijeke Ebro. Kuhana riža tih novih sorti ima iste karakteristike kao i sorte koje su već obuhvaćene ovim ZOI-jem, a sve one pripadaju podvrsti japonica. Sorta „JSendra” dobro je prilagođena okolišu i prevladavajućim vremenskim uvjetima, osobito vjetru, zahvaljujući visini biljaka. Izrazito je otporna na ispadanje zrna, polaganje i bolest uzrokovanu gljivicom Magnaporthe oryzae. S obzirom na to da je jedna od sorti koja se sije najkasnije (u prvoj polovini svibnja), među najprilagodljivijima je na klimatske promjene. Karakteristike su joj vrlo slične karakteristikama sorti koje su trenutačno obuhvaćene ovim ZOI-jem. I sorta „Guara” prilagođena je okolišu i prevladavajućim vremenskim uvjetima. Pripada sortama koje najbolje podnose pjeskovita tla. Karakteristike su joj vrlo slične karakteristikama sorti koje su trenutačno obuhvaćene ovim ZOI-jem. Sorta „Olesa” podrijetlom je iz delte rijeke Ebro i dobro je prilagođena lokalnom okolišu. S obzirom na to da je riječ o kratkotrajnoj sorti, može se uzgajati na održiv način primjenom ekološki prihvatljivih poljoprivrednih praksi i uz upotrebu manje prirodnih resursa. Izrazito je otporna na gljivične infekcije i polaganje, pa stoga dobro podnosi lokalnu klimu. Kulinarska svojstva vrlo su joj slična svojstvima sorti koje su već obuhvaćene ovim ZOI-jem. Načini prilagodbe sorti riže na različite vrste tla predmet su istraživanja u privatnom i javnom sektoru, a ono se provodi putem „Eksperimentalne stanice” Instituta za poljoprivredno-prehrambena istraživanja i tehnologiju. Industrija je isto tako posve svjesna visoke ekološke vrijednosti područja i zbog toga je na oprezu: stvaranje ravnoteže između bogatstva prirodne baštine tog područja i njegove socioekonomske vrijednosti oduvijek je bio ključan prioritet. Riža u delti rijeke Ebro primjer je toga kako usjev čiji je uzgoj započeo krajem 19. stoljeća može uvelike pridonijeti visokoj vrijednosti područja kao prirodnog lokaliteta. Zato se nastavljaju rad i istraživanje kojima se nastoje pronaći održivije sorte s istim karakteristikama po kojima su prepoznatljive postojeće sorte i koje se mogu prilagoditi posebnim uvjetima u delti rijeke Ebro. Za sorte predložene za uvrštenje značajno je sljedeće: a) veća otpornost na gljivične bolesti, osobito Pyricularia oryzae, što znači da zahtijevaju manje fungicida; b) veća otpornost na salinitet tla; c) dobro podnošenje pjeskovitih tla, osobito kad je riješ o sorti „Guara”; d) veća prilagodljivost varijacijama uzrokovanima klimatskim promjenama; e) zadržavanje poljoprivredne i okolišne kompatibilnosti na određenom području. Nove sorte dodaju se u tablice u kojima se navode karakteristike riže u odjeljcima Opisa proizvoda (odjeljak B specifikacije proizvoda i točka 3.2. jedinstvenog dokumenta).